De buurtsjap ies 'n 13e ièwse sjtiechting. De haof Liebik, Libeek nr. 27, ies 'n groate monumentaal carrévörmige boerderie. De oudste geboewe, van 'n veurmalig kesjtièl, datere oet de 13e ièw. In dae tied waor sjpraoke van 'n börch umgeve door grachte (grave). Die börch waor eigendóm van de adellike familie Van Liebeek. In de 15e ièw haet die ouch eigendómme in Maer. Ein ièw later zal 't gesjlach oetgesjorve zin. Umdat de eigenaere daonao örges andersj woonde, ies 't kesjtièl langzamerhand tot pachhaof gegreujd.